Може и да звучи като официално издание на БАН, но списание "Българска наука" е проект на двамата братя близнаци Росен и Петър Теодосиеви. Започват го, когато са на 15 години. "По онова време – през 2005 г., нямаше нито едно българско онлайн списание за наука, което да е на достъпен език и да е интересно за всякакви читатели, а не само за учени", казват, допълвайки мисълта си, братята. Силно увлечени по различни науки, те четат почти денонощно в библиотеката в родния им град Добрич. За няколко месеца научават как да си направят интернет страница.

"В началото пишехме сами статиите, но постепенно привлякохме учени от БАН и от различни университети в България и по света. Всеки от тях пишеше за новите достижения в собствената му сфера без заплащане, а единственото условие бе да е на достъпен език за неспециалисти." Двамата са редактори, коректори, оформят страниците, правят селекцията и така вече десет години. Междувременно завършват културология в Софийския университет и пропътуват цяла Европа на стоп. Сега, вече на 25 години, Росен и Петър издават юбилеен - осемдесети, брой на списанието.

Редколегията от експерти по ботаника, история, физика и много други също е впечатляваща. Оглавява я Николай Витанов – заместник-директор на Института по механика към БАН. "Той е единственият българин на висока позиция в "Хоризонт 2020" – програмата на Европейската комисия, която отпуската най-големите бюджети за наука в съюза. Николай Витанов има собствен екип по една от подпрограмите и определя кои проекти да получат финансиране."